અમેરિકામાં એફિશિયન્સી જુદા પ્રકારે આવી છે. રિસોર્સીઝનો અભાવ ના હોવાથી વેડફાટ કરી શકવાની અમેરિકનોની ક્ષમતા છે, પણ મુક્ત અર્થતંત્રમાં સ્પર્ધાને કારણે તમારે પ્રોડક્ટ વધારે એફિશિયન્ટ બનાવવી પડે. કાર કંપનીઓ વચ્ચે સ્પર્ધા રહી કે કોણ વધારે માઇલેજ આપી શકે. તેના કારણે એન્જિન વધુ ને વધુ કાર્યદક્ષ બનતા રહ્યા છે. અનાયાસે આવેલી કાર્યદક્ષતા, સ્પર્ધાને કારણે આવેલી કાર્યદક્ષતાના ફાયદા જોયા પછી જે સમાજે કાર્યદક્ષતાનું મહત્ત્વ સમજીને તેના માટે પ્રયાસો કર્યા તે ફાવ્યો છે. ચીન આજે એ જ કરી રહ્યો છે. ભારતે પણ તે કરવું પડશે. થોડા વર્ષો પહેલાં અન્નાનું આંદોલન થયું. તે બહુ કાર્યદક્ષ હતું. આયોજન પદ્ધતિસર થયું હતું. ઓછા ખર્ચે, ઓછા સમયમાં, નાગરિકોને ઓછું નડતર થાય તે રીતે, બંધ કર્યા વિના, બસો સળગાવ્યા વિના, આંદોલન થયું હતું અને અસરકારક રહ્યું હતું. આમ જુઓ તો બહુ સિમ્પલ વાત છે, જો સમજાઈ જાય તો. ચૂલો સળગાવવા લાકડાં કાપવા પડે. લાકડાને પથ્થર પર પછાડી પછાડીને પણ તોડી શકાય. તેના પર અણિયાળો પથ્થર મારીને પણ તોડી શકાય. કુહાડીથી પણ કાપી શકાય અને પછી ધાર કાઢેલી કુહાડીથી, લાકડાને લાગ મળે તે રીતે ગોઠવીને એક જ ઘાએ બે ટુકડા કરી શકાય. લાકડા કાપવામાં કાર્યદક્ષતા શીખનારો ખેતીમાં કાર્યદક્ષ થયો હશે અને તે સમાજ ઝડપથી આગળ વધ્યો હશે.